چین کومونیست پارتیسی، ایللردیر اولدوغو کیمی بو ایل ده مسلمان‌لارین رمضان آییندا اوروج توتماسینا مانع تؤرتمه‌یه چالیشیر.
چین رهبرلیگینه باغلی اینترنت سایت‌لاری، اویغور تورک‌لری‌نین چوخ اولا‌راق یاشادیغی سینجان اویغور مختار بؤلگه‌سینده مامورلار، شاگیردلر و اوشاق‌لارین اوروج توتماسینا قاداغان گتیریلدیگینی بیلدیریب.
10  میلیون‌دان چوخ مسلمان اویغور تورکونون یاشادیغی بؤلگه‌ده، بعضی رستوران‌لارا آچیق قالما امری وئریلدی.
سینجان اویغور مختار بؤلگه‌سینده یئر آلان کورلا شهری‌نین اینترنت سایتیندا ائدیلن اعلاندا، "پارتی عضو‌لری، کادرلار، وطنداش مامورلار، شاگیردلر و اوشاق رمضان بویونجا اوروج توتماما‌لی و دینی فعالیت‌لرده یئر آلمامالیدیر. یئمک و ایچکی ساتان دوکان‌لار قاپانماما‌لی‌دیر "ایفاده‌لری ایستیفاده ائدیلدی.
تیکقی قصبه‌سی‌نین مسئوللارین‌دان احمدجان توهتی، پارتی عضو‌لری، کادرلار، وطنداش مامورلار، شاگیردلر و اوشاق‌لارین رمضان بویونجا مسجیدلره ده گیره‌ممسی لازیم اولدوغونو ایفاده ائتدی.
محدودیت‌لری تنقید ائدن سورگون‌دکی دونیا اویغور کونگره‌سی سؤزچوسو دیلشات راشیت،
"چین، اویغورلارین اینانجی‌نی پکن‌ین لیدرلیگینی تهدید ائتدیگینی دوشونور" دئدی.
چینی ایداره ائدن و رسمی اولا‌راق آتئیست اولان کومونیست پارتی، اؤلکه‌ده یاشایان‌لارین اینانج آزادلیغی اولدوغونو ادعا ائتسه ده، دینی بیرلیک‌لری محکم بیر شکیلده کونترول ائتمه‌یه چالیشیر.
اویغور فعال‌لار، بو وضعیتین بؤلگه‌دکی اتنیک گرگین‌لیگی آرتیردیغینی؛ بونون دا سون ایللرده مین‌لرله نفرین اؤلومونه سبب اولدوغونو ایفاده ائدیر.
چین ایسه سینجان‌داکی چاتیشما‌لاردان "دینی آشیریلیقچیلیق" و "ترور تهدیدی"نی مسئول توتور.
